Η καρυδόπιτα «των 10»
Μια παλιά, δοκιμασμένη συνταγή καρυδόπιτας. Η Πηνελόπη που μας την έδωσε την ξέρει απέξω κι ανακατωτά. «Τα βασικά υλικά είναι όλα 10 κουταλιές της σούπας και 10 αυγά και τα δευτερεύονται από 1 κουταλιά», μας είπε.
10 αυγά, χωριστά οι κρόκοι από τα ασπράδια, 10 κουτ. σούπας ζάχαρη, 10 κουτ. σούπας τριμμένη φρυγανιά, 10 κουτ. σούπας τριμμένη καρυδόψιχα, 1 ποτηράκι κρασιού κονιάκ, 1 κουτ. σούπας μαγειρική σόδα, 1 κουτ. σούπας κανέλα σε σκόνη, 1 κοφτή κουτ. σούπας γαρίφαλο σε σκόνη, βούτυρο και αλεύρι για το σκεύος, 1 κιλό ζάχαρη, 4 φλιτζ. τσαγιού νερό
Για την καρυδόπιτα ξεκινάμε με το σιρόπι και σε μέτρια κατσαρόλα βάζουμε τη ζάχαρη και το νερό και τα ζεσταίνουμε σε δυνατή φωτιά.Βράζουμε για 7 λεπτά, μετρώντας τον χρόνο από τη στιγμή που θα ξεκινήσει ο βρασμός.Αποσύρουμε από τη φωτιά και αφήνουμε το σιρόπι να κρυώσει εντελώς.Σε μεγάλο μπολ χτυπάμε με το μίξερ χειρός τους κρόκους με τη ζάχαρη, μέχρι να γίνουν ένα μείγμα πυκνό και ανοιχτόχρωμο.Προσθέτουμε τη φρυγανιά και την καρυδόψιχα εναλλάξ, χτυπώντας σε μέτρια ταχύτητα μέχρι να ενσωματωθούν.Σε ένα φλιτζάνι ανακατεύουμε το κονιάκ με τη σόδα, προσεκτικά και πάνω από το μπολ γιατί θα αφρίσουν, και το ρίχνουμε στο μείγμα.Προσθέτουμε και τα μπαχαρικά και χτυπάμε για 1 λεπτό.Πλένουμε καλά και στεγνώνουμε σχολαστικά τα χτυπητήρια του μίξερ.Σε άλλο μπολ χτυπάμε με το μίξερ (με τα καθαρά χτυπητήρια) τα ασπράδια μέχρι να φτιάξουμε μαρέγκα με μαλακές κορυφές.Αδειάζουμε τη μαρέγκα στο  μείγμα των κρόκων, σε δύο- τρεις δόσεις, ανακατεύοντας με  απαλές κινήσεις με μια ελαστική σπάτουλα (μαρίζ) μέχρι να ενσωματωθεί στο μείγμα.Αδειάζουμε το μείγμα σε ένα στρογγυλό βουτυρωμένο και αλευρωμένο ταψί διαμέτρου 30- 32 εκ. ή σε ένα μεσαίο πυρίμαχο σκεύος και ψήνουμε σε φούρνο προθερμασμένο στους 175°C για περίπου 1 ώρα, μέχρι η καρυδόπιτα να πάρει όγκο και να ροδίσει.Τη βγάζουμε από τον φούρνο και τη χαράζουμε βαθιά, σε καρεδάκια.Με κουτάλα της σούπας την περιχύνουμε με το κρύο σιρόπι (ίσως δεν χρειαστεί όλο), αργά, φροντίζοντας να απορροφάται κάθε δόση πριν ρίξουμε την επόμενη.Αφήνουμε την καρυδόπιτα να κρυώσει εντελώς πριν τη σερβίρουμε.
Αυγά,Ζάχαρη,Καρύδια